**ELŐTERJESZTŐI INDOKOLÁS**

A helyi adókról szóló 42/2011. (VI. 29.) számú önkormányzati rendeletünk módosításának szükségességét a jogalkotásról szóló 2010. CXXX. törvény *(Jat.)* 18. §-ára figyelemmel – részletesen – az alábbi okokkal és célokkal indokolom:

2020. november 30-án került kihirdetésre a koronavírus-világjárvány nemzetgazdaságot érintő hatásának enyhítése érdekében szükséges helyi adó intézkedésről szóló 535/2020. (XII. 1.) számú kormányrendelet, mely az alábbiak szerint rendelkezik:

*„1. § (1) A 2021. évben végződő adóévben* ***a helyi adó és a települési adó mértéke nem lehet magasabb,*** *mint az ugyanazon helyi adónak, települési adónak az  e  rendelet hatálybalépése napján hatályos és alkalmazandó önkormányzati adórendeletben megállapított adómértéke.*

*(2) Az  önkormányzatnak az  e  rendelet hatálybalépése napján hatályos adórendelete szerinti* ***adómentességet, adókedvezményt a 2021-ben végződő adóévben is biztosítania kell.***

*(3)* ***A települési önkormányzat a 2021. évre új helyi adót, új települési adót nem jogosult bevezetni.****”*

I. A fenti jogszabály kihirdetését megelőzően került sor a helyi adókról szóló 42/2011. (VI. 29.) önkormányzati rendelet módosítására, mely 2021. január 1. napjától több tekintetben módosította a helyi adóztatásra vonatkozó szabályokat. Mivel a kormányrendelet megtiltja az önkormányzatoknak, hogy 2021-ben megemeljék a helyi adókat vagy új adót vezessenek be, illetve eltöröljék az eddigi adókedvezményeket, a megváltoztatott helyi szabályainkat összhangba kell hozni a kormányrendelettel. Ennek orvoslása érdekében arra teszek javaslatot, hogy a 2020. adóévben hatályos adóztatási szabályok kerüljenek visszaállításra.

A fentiektől eltérően azok a rendelkezések, melyek érdemi változtatást nem tartalmaznak, és módosításuk technikai jellegű (reklámhordozókra, valamint az ideiglenes jellegű iparűzési tevékenységre utaló szövegrészek törlése) az eredeti időpontban 2021. január 1. napján hatályba léptek.

II. A Pest Megyei Kormányhivatal 2020. december 14-én kelt törvényességi felhívással élt önkormányzatunk felé, mely szerint az önkormányzati rendeletünk 3. § a) és b) pontja, a 4. § és a 9. § rendelkezései bizonyos ingatlanok vonatkozásában állapít meg építményadó/telekadó mentességet, illetve kedvezményt. A felhívásban foglaltak szerint ezáltal a vállalkozó-adóalanyok mentessége is biztosítottá válik annak ellenére, hogy a helyi adókról szóló 1990. évi C. törvény *(Htv.)* 7. § e) pontja alapján az önkormányzat törvényi felhatalmazás hiányában nem bővítheti a vállalkozó adóalanyok üzleti célt szolgáló építményére/telkére vonatkozó törvényi mentességi illetve kedvezményi kört.

Álláspontom szerint rendeletünk kormányhivatal által kifogásolt rendelkezéseiben nem szerepelnek a mentesség, illetve kedvezmény alanyaiként a vállalkozók, csupán a magánszemélyek, így e kedvezmények, mentességek a vállalkozókra értelemszerűen nem vonatkozhatnak. Mivel a Htv. 52. § 26. pontja az értelmező rendelkezések körében pontosan meghatározza a vállalkozó fogalmát – melytől való eltérésre a helyi adórendeletekben nincs is lehetőség – így a jogalkalmazók számára pontosan elkülöníthető a magánszemélyek és vállalkozók személyi köre. A fent leírtak alapján a rendeletünk 3. § a) és b) pontja, valamint a 4. § és a 9. § rendelkezései nem ütköznek a Htv.-be.

Nincs akadálya azonban annak, hogy a kormányhivatal felhívásának eleget tegyünk azzal, hogy a rendeletben – az esetleges másfajta értelmezés lehetőségének mintegy kizárásaként – kerüljön kifejezetten rögzítésre az, hogy az érintett rendelkezésekben megállapított mentesség, kedvezmény nem alkalmazható a vállalkozó üzleti célt szolgáló építményére/telkére.

Jelen előterjesztői indokolás a Jat. 18. § (3) bekezdése és a Magyar Közlöny kiadásáról, valamint a jogszabály kihirdetése és a közjogi szervezetszabályozó eszköz közzétételének megjelöléséről szóló 5/2019. (III. 13.) számú IM rendelet 20. § (3) bekezdése alapján közzétételre kerül.